अजलन शाह : न्यूजीलैंड से हारा भारत  
भारत को शुरू में तीन बार बढ़त बनाने के बावजूद अजलान शाह कप हॉकी टूर्नामेंट में न्यूजीलैंड से 3-7 से शर्मनाक हार झेलनी पड़ी।
भारत को शुरू में तीन बार बढ़त बनाने के बावजूद अजलान शाह कप हॉकी टूर्नामेंट में बृहस्पतिवार को न्यूजीलैंड से 3-7 से शर्मनाक हार झेलनी पड़ी।  चिर प्रतिद्वंद्वी पाकिस्तान से बुधवार को 1-3 से हारने के कारण फाइनल की दौड़ से बाहर होने वाली भारतीय टीम लीग चरण के अंतिम मैच में भी शुरुआती बढ़त का फायदा उठाने में नाकाम रही। न्यूजीलैंड ने अंतिम चार गोल 12 मिनट के अंदर करके भारतीय रक्षापंक्ति की कमजोरियों का खुलासा करने में कोई कसर नहीं छोड़ी।  सुनील सोमारपत ने 20वें मिनट में गोल करके भारत को बढ़त दिलाई। इसके बाद गुरविंदर सिंह चांडी (24वें और 41वें मिनट) ने भी दो गोल दागे लेकिन इन तीनों अवसरों पर न्यूजीलैंड ने तुरंत ही अच्छी वापसी करके बराबरी हासिल की।  न्यूजीलैंड की तरफ से ब्लेयर हिल्टन (32वें और 64वें मिनट) तथा ड्रैग फ्लिकर एंड्रयू हेवार्ड (46वें और 57वें मिनट) ने दो-दो जबकि निकोलस विल्सन (24वें मिनट), मैट लुहिलर (52वें मिनट) और शे नील (58वें मिनट) ने एक-एक गोल किया।  भारतीय टीम लगातार धावा बोलने में नाकाम रही और आलम यह रहा कि उसे पहला पेनल्टी कार्नर 64वें मिनट में मिला जबकि न्यूजीलैंड चार गोल की बढ़त बनाकर अपनी जीत सुनिश्चित कर चुका था। दूसरे हाफ में फिर से भारतीय रक्षकों ने निराशाजनक प्रदर्शन किया।